Leeudoringstad-aanval: Dokter tevrede ná operasieJoe Astle in die hospitaal (29 Desember 2016) Foto aan Maroela Media verskaf Joe Astle (25) wat op 25 Desember twee keer geskiet is tydens ŉ plaasaanval op sy oupa en ouma se plaas in Leeudoringstad in Noordwes, het Donderdag ŉ operasie ondergaan om ŉ koeël te laat verwyder. “Joe is uit die teater en lyk goed,” het Amanda Gouws, Joe se tannie, aan Maroela Media gesê. “Die dokter is tevrede met dit wat hy gedoen het.” Maroela Media het vroeër berig Joe en sy ma Karin Nel (53) is tydens die voorval geskiet. Karin se ouers, Thys en Rita Grobbelaar, is erg aangerand. Die aanvallers het die oggend omstreeks 04:30 toegeslaan toe Thys die koeie wou gaan melk het. Volgens Gouws is die koeël uit die kant van Joe se nek verwyder. Karin is vroeër uit die hospitaal ontslaan nadat sy gips aan haar arm gekry het waar sy geskiet is. “Sy verduur egter nog baie pyn. Dis moontlik dat sy ook geopereer gaan word,” het Gouws bygevoeg. Gouws en haar man sal Donderdag ook haar ouers na ŉ privaat dokter neem vir ŉ volledige mediese ondersoek. “Die kommerwekkende simptome ná die aanval vererger daagliks.” Volgens haar bly Thys duiselig en verloor sy balans wanneer hy loop. “Hy het geen eetlus nie en het heeltyd rugpyn. Hy huil ook gedurig en slaap swak.” Rita het moontlik ook inwendige probleme en geen eetlus nie. Haar een oog is ook krapperig waar sy geslaan is. Emosioneel sukkel sy ook net soos haar man ná die trauma. “Ons wou hulle al vroeër dokter toe gevat het, maar hul lywe was te seer om te ry,” het Gouws bygevoeg. “Al drie sal moet berading kry ná die aanval.” Volgens Gouws is hulle dankbaar dat Joe nou baie beter diens kry by Tshepong-hospitaal. “Dankie vir almal se belangstelling en omgee. Ook vir al die skenkings wat gegee is. Dankie ook vir al die mense wat die geld insamel en al die reëlings,” het sy bygevoeg. “Ons as familie kan nie beskryf hoe dankbaar ons is nie. Julle almal is verseker deur ons Hemelse Vader op ons pad gestuur, en daaroor is ons so dankbaar teenoor Hom ook. Weereens baie, baie dankie vir alles.” Lees alle vorige berigte oor die Leeudoringstad-aanval op Maroela Media.